DECRETO 163/2015, do 29 de outubro, polo que se establece o plan de estudos das ensinanzas artísticas superiores de Música, nas especialidades de Composición, Interpretación, Musicoloxía e Pedagoxía, na Comunidade Autónoma de Galicia.
Consellería de Cultura, Educación e Ordenación Universitaria — I. Disposicións xerais — 16/11/2015

A Lei orgánica 2/2006, do 3 de maio, de educación, modificada pola Lei orgánica 8/2013, do 9 de decembro, para a mellora da calidade educativa, establece os principios xerais que deben rexer o sistema educativo, e no seu artigo 46, que a definición do contido das ensinanzas artísticas superiores, así como a súa avaliación, se fará no contexto da ordenación da educación superior española no marco europeo. Así mesmo, no seu artigo 58.1, establece que lle corresponde ao Goberno, logo de consulta ás comunidades autónomas e ao Consello Superior de Ensinanzas Artísticas, definir a estrutura e o contido básicos dos diferentes estudos de ensinanzas artísticas superiores regulados na lei.
En virtude da citada lei orgánica, publicouse o Real decreto 1614/2009, do 26 de outubro, polo que se establece a ordenación das ensinanzas artísticas superiores reguladas na dita lei. Conforme o artigo 11 deste, o Goberno definirá, de acordo coas directrices establecidas no real decreto, e logo de consulta ás comunidades autónomas e ao Consello Superior de Ensinanzas Artísticas, o contido básico a que deberán adecuarse os plans de estudos conducentes á obtención dos títulos superiores de ensinanzas artísticas nas correspondentes especialidades, que se referirá ás competencias, materias e aos seus descritores, contidos e número de créditos correspondentes. Así mesmo, establece o dito artigo que as administracións educativas, no ámbito das súas competencias, aprobarán o plan de estudos correspondente a cada título, de acordo co establecido no real decreto, plans de estudos que se deberán publicar nos respectivos boletíns oficiais.
En desenvolvemento das previsións do Real decreto 1614/2009, do 26 de outubro, promulgouse o Real decreto 631/2010, do 14 de maio, polo que se regula o contido básico das ensinanzas artísticas superiores de Música establecidas na Lei orgánica 2/2006, do 3 maio, de educación.
Por outra banda, o Real decreto 1027/2011, do 15 de xullo, establece o Marco español de cualificacións para a educación superior (MECES).
Finalmente, o Real decreto 1850/2009, do 4 de decembro, regula a expedición de títulos académicos e profesionais correspondentes ás ensinanzas establecidas pola Lei orgánica 2/2006, do 3 de maio, de educación, e nel fíxase o modelo do suplemento europeo ao título de ensinanzas artísticas superiores.
Xa que logo, e co fin de dar cumprimento ao artigo 23 do Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, no curso académico 2010/11 iniciouse a implantación das ensinanzas artísticas superiores de Música coa publicación da Orde do 30 de setembro de 2010 pola que se establece o plan de estudos das ensinanzas artísticas superiores de grao en Música na Comunidade Autónoma de Galicia e se regula o acceso ao dito grao.
En consecuencia, iniciada a implantación das ensinanzas artísticas superiores de Música, cómpre agora desenvolver plenamente a normativa aplicable a través do presente decreto, que ten por obxecto establecer, vista a proposta dos centros, o plan de estudos e entre as súas finalidades a de deseñar estes con identidade propia e adaptados ás particularidades dos centros que os imparten, que aproveiten eficazmente os seus recursos humanos e materiais, en función da súa tradición pedagóxica e do seu contorno sociocultural, con criterios de rigor, calidade e excelencia.
Na súa virtude, por proposta do conselleiro de Cultura, Educación e Ordenación Universitaria, no exercicio da facultade outorgada polo artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, logo dos ditames do Consello Escolar de Galicia e do Consello Galego de Ensinanzas Artísticas Superiores, de acordo co Consello Consultivo, e logo da deliberación do Consello da Xunta de Galicia na súa reunión do día vinte e nove de outubro de dous mil quince,
Artigo 1. Obxecto e ámbito de aplicación
1. O presente decreto ten por obxecto establecer o plan de estudos das ensinanzas artísticas superiores de Música, nas especialidades de composición, interpretación, musicoloxía e pedagoxía, ao abeiro do disposto no Real decreto 631/2010, do 14 de maio, polo que se regula o contido básico das ensinanzas artísticas superiores de Música establecidas na Lei orgánica 2/2006, do 3 de maio, de educación.
2. O presente decreto será de aplicación no ámbito territorial da Comunidade Autónoma de Galicia.
Artigo 2. Centros de ensinanzas artísticas superiores de Música
1. Os estudos superiores de Música cursaranse nos centros superiores de ensinanzas artísticas de Música.
2. Ademais, as ensinanzas artísticas oficiais de máster reguladas no Real decreto 1614/2009, do 26 de outubro, impartiranse nos ditos centros. Os estudos de doutoramento regulados no Real decreto 1393/2007, do 29 de outubro, poderán impartirse nos centros superiores de ensinanzas artísticas de Música mediante convenios coas universidades. A competencia para subscribir os ditos convenios corresponde á consellería competente en materia de educación.
3. A consellería competente en materia de educación establecerá medidas que favorezan a autonomía pedagóxica, de organización e de xestión de que dispoñen estes centros para o exercicio das súas actividades docentes, interpretativas, investigadoras e de difusión do coñecemento, co fin de garantir o cumprimento das súas funcións como centros educativos superiores do Espazo Europeo de Educación Superior.
4. Os centros de ensinanzas artísticas superiores de Música fomentarán programas de investigación científica e técnica propios desta disciplina, para contribuír á xeración e difusión do coñecemento e á innovación no dito ámbito. A consellería competente en materia de educación establecerá os mecanismos axeitados para que estes centros poidan realizar ou dar soporte á investigación científica e técnica, que lles permita integrarse no Sistema español de ciencia e tecnoloxía.
Artigo 3. Finalidade das ensinanzas artísticas superiores de Música e perfil profesional
1. As ensinanzas artísticas superiores de Música terán como obxectivo xeral a formación cualificada de profesionais que dominen os coñecementos propios da música e adopten as actitudes necesarias que lles fagan competentes para integrarse nos distintos ámbitos profesionais desta disciplina.
2. O perfil do/a titulado/a superior de Música corresponde ao/á dun/dunha profesional cualificado/a que acadou a madureza e a formación técnica e humanística necesarias para realizar de maneira plena a opción profesional máis adecuada ás súas capacidades e intereses, mediante o desenvolvemento de competencias comúns aos estudos de música e na correspondente especialidade.
3. Os/as titulados/as superiores de Música estarán capacitados/as para o exercicio da creación e da investigación.
Artigo 4. Título superior de Música
A superación das ensinanzas artísticas superiores de Música dará lugar á obtención do título superior de Música, seguido da especialidade correspondente, que queda incluído para todos os efectos no nivel 2 do Marco español de cualificacións para a educación superior e será equivalente ao título universitario de grao. Sempre que a normativa aplicable exixa estar en posesión do título universitario de grao, entenderase que cumpre este requisito quen estea en posesión do título superior de Música.
Artigo 5. Acceso e proba específica
1. Para o acceso ás ensinanzas oficiais conducentes ao título superior de Música, requirirase cumprir os requisitos establecidos no artigo 54.2 da Lei orgánica 2/2006, do 3 de maio, de educación.
2. Para os/as maiores de dezaseis anos de idade que non cumpran os requisitos establecidos no citado artigo 54.2.a), a consellería competente en materia de educación, a través da dirección xeral correspondente, regulará, convocará e organizará unha proba anual que acredite que o/a aspirante posúe os coñecementos, habilidades e aptitudes necesarios para cursar con aproveitamento as correspondentes ensinanzas.
3. A proba específica de acceso a estes estudos levarase a cabo para cada especialidade e terá como finalidade valorar a madureza, os coñecementos e as aptitudes para cursar con aproveitamento estas ensinanzas. No caso da especialidade de Interpretación, a proba realizarase en función da materia correspondente ao seu instrumento principal.
4. A consellería competente en materia de educación, a través da dirección xeral correspondente, convocará, organizará, desenvolverá e avaliará, con carácter anual, unha proba específica de acceso a estes estudos.
5. A superación da proba a que fai referencia o punto anterior faculta, unicamente, para matricularse no curso académico para o que fose convocada.
6. De acordo co establecido no artigo 5.7 do Real decreto 631/2010, do 14 de maio, a nota media do expediente dos estudos profesionais constituirá o 40 % da nota da proba no caso dos alumnos e alumnas que opten a ela e estean en posesión do título profesional de Música.
Artigo 6. Contido do plan de estudos conducente á obtención do título superior de Música
1. As ensinanzas artísticas superiores de Música abranguerán unha formación básica e unha formación específica orientada á preparación para o exercicio profesional. Para a consecución da dita finalidade, estes estudos desenvolverán de xeito integrador capacidades artísticas, científicas e tecnolóxicas.
2. As competencias transversais, xerais e específicas e os perfís profesionais definidos para cada unha das especialidades son os establecidos nos anexos.
3. O plan de estudos das ensinanzas artísticas superiores de Música que se establece no decreto abrangue, para cada unha das especialidades, 4 cursos académicos cun total de 240 créditos.
4. Cada un dos cursos das ensinanzas artísticas superiores de Música terá 60 créditos ECTS, cunha equivalencia de 30 horas por crédito, e a súa duración será de 38 semanas, incluíndo os períodos lectivos e os dedicados a outras actividades presenciais.
5. O cuadrimestre e o curso serán as unidades temporais de organización académica e abranguerán os períodos de impartición de docencia presencial e os períodos dedicados á realización de probas de avaliación.
Artigo 7. Plan de estudos
1. O plan de estudos das ensinanzas artísticas superiores de Música nas especialidades de Composición, Interpretación, Musicoloxía e Pedagoxía establécese nos anexos.
2. Os centros educativos determinarán que disciplina ou disciplinas se impartirán nunha lingua estranxeira para garantir a adquisición da competencia transversal correspondente, seguindo as directrices que para tal fin estableza a consellería competente en materia de educación.
3. O principio de igualdade entre mulleres e homes integrarase de xeito transversal no desenvolvemento e na aplicación por parte dos centros do plan de estudos establecido no decreto.
Artigo 8. Creación de novas especialidades
A consellería competente en materia de educación, unha vez vista a proposta dos centros, poderá propor a creación de novas especialidades, nos termos establecidos no artigo 8 do Real decreto 631/2010, do 14 de maio.
Artigo 9. Avaliación
1. De conformidade co artigo 9.1 do Real decreto 631/2010, do 14 de maio, a avaliación do proceso de aprendizaxe do/a estudante basearase no grao e nivel de adquisición e consolidación das competencias transversais, xerais e específicas definidas para estes estudos.
2. A avaliación será continuada, diferenciada por disciplinas e terá un carácter integrador en relación coas competencias definidas para cada unha delas no plan de estudos. A avaliación e a cualificación do traballo fin de estudos será única e requirirá ter aprobadas a totalidade das disciplinas que integran o plan de estudos.
3. Os criterios de avaliación establécense no anexo II e serán obxecto de concreción nas guías docentes, e deberán ser obxectivables e mensurables de acordo cos parámetros que os centros definan para tal efecto.
4. A obtención dos créditos correspondentes a unha disciplina requirirá superar as correspondentes probas de avaliación ou exames. No caso de disciplinas consideradas de contidos progresivos, o alumno ou alumna non poderá ser avaliado ou avaliada en canto non teña superada a disciplina do mesmo nome e descritor de cuadrimestre ou cuadrimestres anteriores, na orde correspondente.
5. A obtención do título superior de Música requirirá a superación da totalidade das disciplinas, as prácticas, de ser o caso, e o traballo de fin de estudos que constitúen o plan de estudos.
6. Correspóndelle á consellería competente en materia de educación a regulación do proceso de avaliación e dos sistemas de cualificación, así como o establecemento dos documentos oficiais correspondentes de avaliación, respectando, na regulación que poida efectuarse dos sistemas de cualificación, o disposto no artigo 5 do Real decreto 1614/2009, do 26 de outubro.
Artigo 10. Recoñecemento e transferencia de créditos
Para a transferencia e recoñecemento de créditos nas ensinanzas artísticas superiores de Música observarase o disposto no artigo 10 do Real decreto 631/2010, do 14 de maio, e no artigo 6 do Real decreto 1614/2009, do 26 de outubro, así como nas normas que, en desenvolvemento destas previsións, dite a consellería competente en materia de educación.
Artigo 11. Participación en programas de mobilidade de estudantes e profesores/as e prácticas dos/as estudantes
1. A consellería competente en materia de educación establecerá medidas que faciliten o intercambio e a mobilidade dos/as estudantes, titulados/as e profesorado das ensinanzas artísticas superiores de Música, nas especialidades de Composición, Interpretación, Musicoloxía e Pedagoxía, no Espazo Europeo de Educación Superior, dentro dos programas europeos existentes conforme a súa propia normativa. A consellería competente en materia de educación tamén poderá crear outros programas de carácter específico para estas ensinanzas.
2. A consellería competente en materia de educación, ou os centros de ensinanzas artísticas superiores de Música, fomentarán a sinatura de convenios de cooperación con institucións e empresas co fin de impulsar a mobilidade e o intercambio de profesores/as, investigadores/as e estudantes destas ensinanzas, e para a realización de prácticas externas por parte do alumnado que cursa estas ensinanzas.
Disposición adicional primeira. Alumnado con discapacidade
1. No marco do establecido no Real decreto lexislativo 1/2013, do 29 de novembro, polo que se aproba o texto refundido da Lei xeral de dereitos das persoas con discapacidade e da súa inclusión social, deberanse cumprir as disposicións vixentes en materia de promoción da accesibilidade.
2. A consellería competente en materia de educación adoptará as medidas oportunas para a adaptación do presente plan de estudos ás necesidades do alumnado con discapacidade.
Disposición adicional segunda. Formación do profesorado
1. A consellería competente en materia de educación propiciará plans de formación do profesorado relativos ao coñecemento dos principios básicos, a estrutura, a organización, as novas metodoloxías e os sistemas de avaliación e investigación correspondentes ao Espazo Europeo de Educación Superior.
2. Ademais, a consellería competente en materia de educación, por proposta dos centros, desenvolverá plans de formación do profesorado para a actualización e afondamento das disciplinas propias da música nos seus diferentes ámbitos, así como formación concreta en galego, con coñecemento do vocabulario específico.
Disposición adicional terceira. Incorporación de alumnado procedente de plans anteriores
De acordo co previsto na disposición adicional cuarta do Real decreto 631/2010, do 14 de maio, polo que se regula o contido básico das ensinanzas artísticas superiores de Música, establecidas na Lei orgánica 2/2006, do 3 de maio, de educación, a consellería competente en materia de educación, a través da dirección xeral correspondente, establecerá o sistema de recoñecemento de créditos ao alumnado procedente de plans de estudos anteriores.
Disposición adicional cuarta. Organización de ensinanzas conxuntas con outras institucións de educación superior
A consellería competente en materia de educación poderá, mediante convenio con outras institucións de educación superiores nacionais ou estranxeiras, organizar ensinanzas conxuntas conducentes á obtención dun único título superior oficial e de máster.
Disposición adicional quinta. Recursos humanos e materiais
Atendendo ás directrices do proceso da converxencia das ensinanzas artísticas superiores no Espazo Europeo da Educación Superior, a consellería competente en materia de educación procederá á ordenación dos recursos humanos e materiais, de xeito que se garanta o mellor uso destes recursos, con criterios de racionalidade e eficiencia.
Disposición derrogatoria única. Derrogación normativa
1. Queda derrogado o Decreto 183/2001, do 19 de xullo, polo que se establece o currículo do grao superior das ensinanzas de música e o acceso ao dito grao.
2. Igualmente, quedan derrogadas cantas disposicións de igual ou inferior rango se opoñan ao establecido neste decreto. En concreto, queda derrogada a Orde do 30 de setembro de 2010 pola que se establece o plan de estudos das ensinanzas artísticas superiores de grao en música na Comunidade Autónoma de Galicia e se regula o acceso ao dito grao, agás o establecido nos seus artigos 7, 8, 9, 10, 11, 12, 13, 14, 15, 16, 18, 19, 21, 23 e 24, así como a disposición adicional segunda, que manterán a súa vixencia en todo o que non se opoña ao disposto neste decreto, en canto non se diten as normas para o seu desenvolvemento.
Disposición derradeira primeira. Desenvolvemento normativo
Facultase a persoa titular da consellería competente en materia de educación para ditar cantas disposicións sexan precisas para o desenvolvemento do que se establece no presente decreto.
Disposición derradeira segunda. Entrada en vigor
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e nove de outubro de dous mil quince
T1. Organizar e planificar o traballo de forma eficiente e motivadora.
T2. Recoller información significativa, analizala, sintetizala e xestionala adecuadamente.
T3. Solucionar problemas e tomar decisións que respondan aos obxectivos do traballo que se realiza.
T4. Utilizar eficientemente as tecnoloxías da información e a comunicación.
T5. Comprender e utilizar, polo menos, unha lingua estranxeira no ámbito do seu desenvolvemento profesional.
T6. Realizar autocrítica cara ao propio desempeño profesional e interpersoal.
T7. Utilizar as habilidades comunicativas e a crítica construtiva no traballo en equipo.
T8. Desenvolver razoada e criticamente ideas e argumentos.
T9. Integrarse adecuadamente en equipos multidisciplinares e en contextos culturais diversos.
T10. Liderar e xestionar grupos de traballo.
T11. Desenvolver na práctica laboral unha ética profesional baseada na apreciación e sensibilidade estética, ambiental e cara á diversidade.
T12. Adaptarse, en condicións de competitividade, aos cambios culturais, sociais e artísticos e aos avances que se producen no ámbito profesional e seleccionar as canles adecuadas de formación continuada.
T13. Buscar a excelencia e a calidade na súa actividade profesional.
T14. Dominar a metodoloxía de investigación na xeración de proxectos, ideas e solucións viables.
T15. Traballar de forma autónoma e valorar a importancia da iniciativa e o espírito emprendedor no exercicio profesional.
T16. Usar os medios e recursos ao seu alcance con responsabilidade cara ao patrimonio cultural e ambiental.
T17. Contribuír coa súa actividade profesional á sensibilización social da importancia do patrimonio cultural, a súa incidencia nos diferentes ámbitos e a súa capacidade de xerar valores significativos.
Competencias xerais do/a titulado/a superior de Música
X1. Coñecer os principios teóricos da música e ter desenvolvido adecuadamente aptitudes para o recoñecemento, a comprensión e a memorización do material musical.
X2. Mostrar aptitudes adecuadas para a lectura, improvisación, creación e recreación musical.
X3. Producir e interpretar correctamente a notación gráfica de textos musicais.
X4. Recoñecer materiais musicais grazas ao desenvolvemento da capacidade auditiva e saber aplicar esta capacidade á súa práctica profesional.
X5. Coñecer os recursos tecnolóxicos propios do seu campo de actividade e as súas aplicacións na música preparándose para asimilar as novidades que se produzan nel.
X6. Dominar un ou máis instrumentos musicais nun nivel adecuado ao seu campo principal de actividade.
X7. Demostrar capacidade para interactuar musicalmente en diferentes tipos de proxectos musicais participativos.
X8. Aplicar os métodos de traballo máis apropiados para superar os retos que se lle presenten no terreo do estudo persoal e na práctica musical colectiva.
X9. Coñecer as características propias do seu instrumento principal, en relación coa súa construción e acústica, evolución histórica e influencias mutuas con outras disciplinas.
X10. Argumentar e expresar verbalmente os seus puntos de vista sobre conceptos musicais diversos.
X11. Estar familiarizado/a cun repertorio amplo e actualizado, centrado na súa especialidade pero aberto a outras tradicións. Recoñecer os trazos estilísticos que caracterizan o dito repertorio e poder describilos de forma clara e completa.
X12. Acreditar un coñecemento suficiente do feito musical e a súa relación coa evolución dos valores estéticos, artísticos e culturais.
X13. Coñecer os fundamentos e a estrutura da linguaxe musical e saber aplicalos na práctica interpretativa, creativa, de investigación ou pedagóxica.
X14. Coñecer o desenvolvemento histórico da música nas súas diferentes tradicións, desde unha perspectiva crítica que sitúe o desenvolvemento da arte musical nun contexto social e cultural.
X15. Ter un amplo coñecemento das obras máis representativas da literatura histórica e analítica da música.
X16. Coñecer o contexto social, cultural e económico en que se desenvolve a práctica musical, con especial atención ao seu contorno máis inmediato pero con atención á súa dimensión global.
X17. Estar familiarizado/a cos diferentes estilos e prácticas musicais que lle permitan entender, nun contexto cultural máis amplo, o seu propio campo de actividade e enriquecelo.
X18. Comunicar de forma escrita e verbal o contido e os obxectivos da súa actividade profesional a persoas especializadas, cun uso adecuado do vocabulario técnico e xeral.
X19. Coñecer as implicacións pedagóxicas e educativas da música en distintos niveis.
X20. Coñecer a clasificación, características acústicas, históricas e antropolóxicas dos instrumentos musicais.
X21. Crear e dar forma aos seus propios conceptos artísticos tras desenvolver a capacidade de expresarse a través deles a partir de técnicas e recursos asimilados.
X22. Dispoñer de recursos musicais amplos e diversos para poder crear ou adaptar pezas musicais, así como improvisar en distintos contextos a partir do coñecemento de estilos, formatos, técnicas, tendencias e linguaxes diversos.
X23. Valorar a creación musical como a acción de dar forma sonora a un pensamento estrutural rico e complexo.
X24. Desenvolver capacidades para a autoformación ao longo da súa vida profesional.
X25. Coñecer e ser capaz de utilizar metodoloxías de estudo e investigación que o capaciten para o continuo desenvolvemento e innovación da súa actividade musical ao longo da súa carreira.
X26. Ser capaz de vincular a propia actividade musical a outras disciplinas do pensamento científico e humanístico, ás artes en xeral e ao resto de disciplinas musicais en particular, enriquecendo o exercicio da súa profesión cunha dimensión multidisciplinar.
X27. Coñecer e aplicar a lexislación relativa ao seu ámbito profesional.
Competencias específicas do/a titulado/a superior de Música
na especialidade de Composición
EC1. Coñecer os principais repertorios da tradición occidental e doutras músicas, e adquirir a capacidade de valorar plenamente os aspectos expresivos, sintácticos e sonoros das obras correspondentes.
EC2. Adquirir a formación necesaria para recoñecer e valorar auditiva e intelectualmente distintos tipos de estruturas musicais e sonoras.
EC3. Interpretar analiticamente a construción das obras musicais en todos e cada un dos aspectos e niveis estruturais que as conforman.
EC4. Saber aplicar as novas tecnoloxías ao ámbito da creación musical nunha variedade de contextos e formatos, incluíndo as colaboracións con outros campos artísticos.
EC5. Dominar as técnicas e recursos dos principais estilos compositivos históricos e recentes.
EC6. Coñecer os fundamentos de acústica musical, as características acústicas dos instrumentos, as súas posibilidades técnicas, sonoras e expresivas, así como as súas posibles combinacións.
EC7. Desenvolver o interese, capacidades e metodoloxías necesarias para a investigación e experimentación musical.
EC8. Coñecer as tendencias e propostas máis recentes en distintos campos da creación musical.
EC9. Valorar e coñecer de forma crítica as tendencias principais no campo da interpretación nun amplo repertorio de diferentes épocas e estilos.
EC10. Transmitir verbalmente un xuízo teórico, analítico, estético e crítico ben estruturado, máis alá da súa aplicación ao ámbito estritamente compositivo.
EC11. Adquirir unha personalidade artística singular e flexible que permita adaptarse a contornos e retos creativos múltiples.
Competencias específicas do/a titulado/a superior de Música
na especialidade de Interpretación
EI1. Interpretar o repertorio significativo da súa especialidade tratando de xeito adecuado os aspectos que o identifican na súa diversidade estilística.
EI2. Construír unha idea interpretativa coherente e propia.
EI3. Demostrar capacidade para interactuar musicalmente en todo tipo de proxectos musicais participativos, desde o dúo ata os grandes conxuntos.
EI4. Expresarse musicalmente co seu instrumento/voz de xeito fundamentado no coñecemento e dominio na técnica instrumental e corporal, así como nas características acústicas, organolóxicas e nas variantes estilísticas.
EI5. Comunicar, como intérprete, as estruturas, ideas e materiais musicais con rigor.
EI6. Argumentar e expresar verbalmente os seus puntos de vista sobre a interpretación, así como responder ao reto que supón facilitar a comprensión da obra musical.
EI7. Desenvolver aptitudes para a lectura e improvisación sobre o material musical.
EI8. Asumir adecuadamente as diferentes funcións subordinadas, participativas ou de liderado que se poden dar nun proxecto musical colectivo.
EI9. Coñecer os procesos e recursos propios do traballo orquestral e doutros conxuntos dominando adecuadamente a lectura a primeira vista, mostrando flexibilidade ante as indicacións do/a director/a e capacidade de integración no grupo.
EI10. Coñecer as implicacións escénicas que leva a súa actividade profesional e ser capaz de desenvolver as súas aplicacións prácticas.
Competencias específicas do/a titulado/a superior de Música
na especialidade de Musicoloxía
EM1. Coñecer a estrutura musical das obras dos distintos repertorios da tradición occidental e doutras, con capacidade de valorar plenamente os seus aspectos sintácticos e sonoros.
EM2. Coñecer as condicións artísticas, históricas e sociais en que se desenvolveu a creación musical e a práctica interpretativa.
EM3. Coñecer os materiais da música, as técnicas históricas e modernas de composición, dos instrumentos, a súa construción, a súa acústica, así como outras características organolóxicas.
EM4. Dominar un ou máis instrumentos adecuados ao seu campo principal de actividade.
EM5. Coñecer as fontes musicais e as ferramentas de acceso a estas, así como as técnicas necesarias para a súa difusión.
EM6. Coñecer os métodos de investigación científica propios do seu campo e as súas aplicacións.
EM7. Adquirir a capacidade crítica para valorar os produtos da actividade musical de distintos períodos baixo unha perspectiva que integre aspectos artísticos, históricos e sociais.
EM8. Argumentar e expresar de forma escrita e verbal os seus puntos de vista sobre a interpretación, así como responder ao reto que supón facilitar a comprensión da obra musical.
Competencias específicas do/a titulado/a superior de Música
na especialidade de Pedagoxía
EP1. Comprender e explicar os fundamentos en pedagoxía musical contemporánea, tanto na área de coñecementos sistemáticos como na súa aplicación, e saber fundamentar neles a reflexión crítica da actuación educativa musical propia e allea.
EP2. Elaborar, seleccionar, aplicar e avaliar actividades, materiais e recursos de ensino/aprendizaxe musicais en función das demandas de cada contexto educativo, sendo versátil no dominio dos instrumentos e outros recursos musicais e aplicando de forma funcional as novas tecnoloxías.
EP3. Coñecer os elementos constitutivos da música mostrando un alto dominio en percepción auditiva, lectura, análise, escritura, improvisación e creación musical, e ser capaz de interrelacionar todo iso para aplicalo e utilizalo adecuadamente no desenvolvemento da propia actividade.
EP4. Adquirir dominio técnico e capacidade expresiva na interpretación e na condución de agrupacións vocais e instrumentais, como base para a improvisación, creación e experimentación co propio instrumento, a voz e o corpo en situacións concretas de ensino/aprendizaxe musical.
EP5. Ser capaz de desenvolver unha práctica educativo-musical, como artista e formador/a musical orientada á comunidade.
EP6. Contextualizar a pedagoxía musical no tempo actual e nos diferentes ámbitos culturais, reflexionando de forma crítica sobre a función e resultados que a práctica da educación musical pode achegar á mellora da persoa e da sociedade.
EP7. Saber aproveitar as oportunidades de formación e especialización que cada posto de traballo ofrece, incorporándoas ao desenvolvemento do propio perfil profesional.
EP8. Implicarse activamente en proxectos educativo-musicais a través do traballo cooperativo e asumir a responsabilidade de desenvolver a profesión educativa musical como tarefa colectiva.
EP9. Deseñar e levar a cabo procesos sistemáticos de avaliación educativa sobre alumnos/as, profesores/as, programas e institucións e basear nos seus resultados a planificación da mellora educativa.
EP10. Deseñar, realizar e avaliar unha investigación en educación musical, tanto de forma individual como formando parte activa de equipos de investigación.
EP11. Coñecer os fundamentos de acústica musical, organoloxía e as súas aplicacións na práctica musical.
Perfís profesionais dos títulos superiores de Música
Perfil profesional do/a titulado/a superior de Música
na especialidade de Composición
O/a titulado/a superior en Composición debe ser un/unha profesional cualificado/a para a creación musical, cun completo dominio das estruturas musicais en todos os seus aspectos, teóricos e prácticos; deberá estar capacitado/a para escribir e adaptar música para distintos contextos e formacións, cunha personalidade artística ben definida pero susceptible de evolución. Deberá ter un coñecemento amplo das posibilidades que brinda a tecnoloxía e ser capaz de adecuarse ás exixencias ou requisitos propios de distintos medios, incluíndo os proxectos escénicos e audiovisuais.
Así mesmo, deberá estar formado/a para o exercicio da análise musical e do pensamento crítico sobre o feito creativo, así como mostrar capacidade para transmitilo de forma oral ou escrita e dispoñer dunha sólida formación metodolóxica e humanística que lle axude na tarefa de investigación e experimentación musical.
Perfil profesional do/a titulado/a superior de Música
na especialidade de Interpretación
O/a titulado/a superior en Interpretación deberá ser un/unha profesional cualificado/a cun dominio completo das técnicas de interpretación do instrumento e o seu repertorio e, de ser o caso, de instrumentos complementarios.
Deberá estar preparado/a para exercer un labor interpretativo de alto nivel de acordo coas características da súa modalidade e especialización, tanto no papel de solista como formando parte dun conxunto, así como, de ser o caso, na súa condición de intérprete acompañante de música e de danza. Deberá coñecer as características técnicas e acústicas do seu instrumento, e afondar no seu desenvolvemento histórico.
Deberá ter formación para o exercicio da análise e do pensamento musical, e dispoñer dunha sólida formación metodolóxica e humanística que lle axude na tarefa de investigación afín ao exercicio da súa profesión.
Perfil profesional do/a titulado/a superior de Música
na especialidade de Musicoloxía
O/a titulado/a superior en Musicoloxía debe ser un/unha profesional cualificado/a para entender, desde unha perspectiva global e comprensiva, o feito musical en todos os seus aspectos, teóricos, técnicos, prácticos e materiais nas súas diferentes épocas e tradicións culturais.
Deberá ter un coñecemento amplo das fontes da literatura crítica en todos os campos e disciplinas en que se articula a musicoloxía.
Deberá coñecer unha ampla variedade de sistemas de notación, históricos e modernos, así como de transcrición e tratamento de documentos sonoros. Deberá coñecer a práctica da edición de fontes musicais e das ferramentas tecnolóxicas implicadas nestes procesos. Deberá coñecer e aplicar os métodos de investigación científica propios do seu campo disciplinar, e dominar as técnicas expositivas e discursivas que lle permitan comunicar o contido dos seus proxectos e o resultado das súas investigacións tanto a públicos especializados como non especializados.
Perfil profesional do/a titulado/a superior de Música
na especialidade de Pedagoxía
O/a titulado/a superior en Pedagoxía deberá ser un/unha profesional cualificado/a nun ou máis ámbitos relevantes da práctica musical (interpretativos e/ou teóricos) e con profundos coñecementos, teóricos e prácticos sobre o ensino-aprendizaxe nos seus aspectos metodolóxicos, psicolóxicos e artísticos, ademais de contar cunha significativa experiencia práctica. Desenvolverá a súa actividade profesional en centros de calquera nivel educativo de réxime xeral e especial tanto en ensinanza regrada coma non regrada.
Criterios de avaliación dos títulos superiores de Música
Criterios de avaliación comúns ás titulacións das ensinanzas
artísticas superiores
1. Afacerse a condicións de competitividade, aos cambios culturais, sociais e artísticos e aos avances que se producen no ámbito profesional, e seleccionar as canles adecuadas de formación continuada.
2. Amosar condutas de liderado responsable na xestión de grupos de traballo.
3. Amosar unha actitude autocrítica cara ao propio desempeño profesional e interpersoal.
4. Amosar unha actitude de responsabilidade no uso dos medios e recursos ao seu alcance en relación co patrimonio cultural e ambiental.
5. Apreciar a importancia da sensibilización social respecto do valor do patrimonio cultural, a súa incidencia nos diferentes ámbitos e a súa capacidade de xerar valores significativos.
6. Apreciar a sensibilidade estética, ambiental e cara á diversidade.
7. Colaborar de modo integrado en equipos multidisciplinares e en contextos culturais diversos.
8. Comprender e usar, polo menos, unha lingua estranxeira no ámbito do seu desenvolvemento profesional.
9. Esforzarse no traballo autónomo.
10. Formular razoada e criticamente ideas e argumentos.
11. Localizar e compilar información significativa, analizala, sintetizala e xestionala adecuadamente.
12. Manexar a metodoloxía de investigación na xeración de proxectos, ideas e solucións viables.
13. Manexar eficientemente as tecnoloxías da información e a comunicación.
14. Organizar e planificar o traballo de forma eficiente e motivadora.
15. Preocuparse por buscar a excelencia e a calidade na súa actividade profesional.
16. Solucionar problemas e tomar decisións que respondan aos obxectivos do traballo que se realiza.
17. Usar as habilidades comunicativas e amosar unha actitude crítica construtiva no traballo en equipo.
18. Valorar a importancia da iniciativa e o espírito emprendedor no exercicio profesional.
Criterios de avaliación xerais do/a titulado/a superior de Música
1. Amosar unha actitude aberta e positiva respecto das novidades tecnolóxicas máis recentes.
2. Aplicar a capacidade de recoñecemento auditivo do material musical á práctica profesional.
3. Colaborar musicalmente en diferentes tipos de proxectos musicais participativos.
4. Coñecer a clasificación, características acústicas, históricas e antropolóxicas dos instrumentos musicais.
5. Coñecer as características propias do seu instrumento principal, en relación coa súa construción e acústica, evolución histórica e influencias mutuas con outras disciplinas.
6. Coñecer as implicacións pedagóxicas e educativas da música en distintos niveis.
7. Coñecer e aplicar a lexislación relativa ao seu ámbito profesional.
8. Coñecer e usar metodoloxías de estudo e investigación que o capaciten para o continuo desenvolvemento e innovación da súa actividade musical ao longo da súa carreira.
9. Coñecer o contexto social, cultural e económico en que se desenvolve a práctica musical, con especial atención ao seu contorno máis inmediato pero con atención á súa dimensión global.
10. Coñecer o desenvolvemento histórico da música nas súas diferentes tradicións, desde unha perspectiva crítica que sitúe o desenvolvemento da arte musical nun contexto social e cultural.
11. Coñecer os diferentes estilos e prácticas musicais de cara a entender, nun contexto cultural máis amplo, o propio campo de actividade e enriquecelo.
12. Coñecer os fundamentos e a estrutura da linguaxe musical e saber aplicalos na práctica interpretativa, creativa, de investigación ou pedagóxica.
13. Coñecer os recursos tecnolóxicos propios do seu campo de actividade e as súas aplicacións na música.
14. Coñecer suficientemente o feito musical e a súa relación coa evolución dos valores estéticos, artísticos e culturais.
15. Crear e deseñar os propios conceptos artísticos.
16. Experimentar coa improvisación, a creación e a recreación musical.
17. Expoñer de forma escrita e verbal o contido e os obxectivos da súa actividade profesional a persoas especializadas, cun uso adecuado do vocabulario técnico e xeral.
18. Expoñer e debater verbalmente os seus puntos de vista sobre conceptos musicais diversos.
19. Expresarse a través dos propios conceptos artísticos a partir de técnicas e recursos asimilados.
20. Identificar e analizar un repertorio amplo e actualizado, centrado na súa especialidade pero aberto a outras tradicións.
21. Identificar e describir os principios teóricos da música.
22. Identificar os trazos estilísticos que caracterizan o repertorio centrado na súa especialidade e describilos de forma clara e completa.
23. Identificar, describir e analizar un conxunto suficiente das obras máis representativas da literatura histórica e analítica da música.
24. Improvisar en distintos contextos a partir do coñecemento de estilos, formatos, técnicas, tendencias e linguaxes diversos.
25. Ler, interpretar e producir correctamente a notación gráfica de textos musicais.
26. Manexar os métodos de traballo máis apropiados para superar os retos que se lle presenten no terreo do estudo persoal e na práctica musical colectiva.
27. Manexar recursos musicais amplos e diversos para poder crear ou adaptar pezas musicais.
28. Recoñecer e comprender o material musical facilitando a súa memorización.
29. Recoñecer materiais musicais grazas ao desenvolvemento da capacidade auditiva.
30. Relacionar a propia actividade musical con outras disciplinas do pensamento científico e humanístico, coas artes en xeral e co resto de disciplinas musicais en particular, enriquecendo o exercicio da súa profesión cunha dimensión multidisciplinar.
31. Utilizar un ou máis instrumentos musicais nun nivel adecuado ao seu campo principal de actividade.
32. Valorar a autoformación como un recurso de mellora ao longo da súa vida profesional.
33. Valorar a creación musical como a acción de dar forma sonora a un pensamento estrutural rico e complexo.
Criterios de avaliación específicos do/a titulado/a superior
de Música na especialidade de Composición
1. Amosar unha actitude positiva para a adaptación a contornos e retos creativos múltiples.
2. Aplicar as novas tecnoloxías ao ámbito da creación musical nunha variedade de contextos e formatos, incluíndo as colaboracións con outros campos artísticos.
3. Comprender e usar metodoloxías necesarias para a investigación e experimentación musical.
4. Coñecer as tendencias e propostas máis recentes en distintos campos da creación musical.
5. Coñecer desde un punto de vista crítico as tendencias principais no campo da interpretación nun amplo repertorio de diferentes épocas e estilos.
6. Coñecer os aspectos expresivos, sintácticos e sonoros de obras de repertorios da tradición occidental e doutras músicas.
7. Coñecer os fundamentos de acústica musical, as características acústicas dos instrumentos, as súas posibilidades técnicas, sonoras e expresivas, así como as súas posibles combinacións.
8. Describir e explicar verbalmente un xuízo teórico, analítico, estético e crítico ben estruturado, respecto das obras musicais.
9. Dispoñer dunha personalidade artística singular e flexible.
10. Identificar, analizar e describir os principais repertorios da tradición occidental e doutras músicas.
11. Interesarse pola investigación e a experimentación musical.
12. Interpretar analiticamente a construción das obras musicais en todos e cada un dos aspectos e niveis estruturais que as conforman.
13. Recoñecer e comprender auditiva e intelectualmente distintos tipos de estruturas musicais e sonoras.
14. Utilizar e comprender as técnicas e recursos dos principais estilos compositivos históricos e recentes.
Criterios de avaliación específicos do/a titulado/a superior
de Música na especialidade de Interpretación
1. Aceptar e respectar as diferentes funcións subordinadas, participativas ou de liderado que se poden dar nun proxecto musical colectivo.
2. Comunicar, como intérprete, as estruturas, ideas e materiais musicais con rigor.
3. Coñecer as implicacións escénicas que leva a súa actividade profesional e ser capaz de desenvolver as súas aplicacións prácticas.
4. Coñecer os procesos e recursos propios do traballo orquestral e doutros conxuntos dominando adecuadamente a lectura a primeira vista, mostrando flexibilidade ante as indicacións do/a director/a e capacidade de integración no grupo.
5. Construír unha idea interpretativa coherente e propia.
6. Debater e explicar verbalmente os seus puntos de vista sobre a interpretación, así como responder ao reto que supón facilitar a comprensión da obra musical.
7. Dominar a lectura e improvisación sobre o material musical.
8. Interactuar musicalmente de xeito coherente e eficaz en todo tipo de proxectos musicais participativos, desde o dúo ata os grandes conxuntos.
9. Interpretar o repertorio significativo da súa especialidade tratando de xeito adecuado os aspectos que o identifican na súa diversidade estilística.
10. Manexar o instrumento/voz de xeito que se poida expresar musicalmente, partindo do coñecemento e dominio da técnica instrumental e corporal, así como das características acústicas, organolóxicas e das variantes estilísticas.
Criterios de avaliación específicos do/a titulado/a superior
de Música na especialidade de Musicoloxía
1. Argumentar e expresar de forma escrita e verbal os seus puntos de vista sobre a interpretación, así como responder ao reto que supón facilitar a comprensión da obra musical.
2. Coñecer a estrutura musical das obras dos distintos repertorios da tradición occidental e doutras, con capacidade de valorar plenamente os seus aspectos sintácticos e sonoros.
3. Coñecer as fontes musicais e as ferramentas de acceso a estas.
4. Coñecer e utilizar as técnicas necesarias para a difusión das fontes musicais.
5. Coñecer o instrumentario, a súa construción, a súa acústica, así como outras características organolóxicas.
6. Coñecer os materiais da música e as técnicas históricas e modernas de composición.
7. Coñecer os métodos de investigación científica propios do seu campo e as súas aplicacións.
8. Dominar un ou máis instrumentos adecuados ao seu campo principal de actividade.
9. Identificar, relacionar e explicar as condicións artísticas, históricas e sociais en que se desenvolveu a creación musical e a práctica interpretativa.
10. Relacionar as obras musicais co seu contexto artístico, histórico e social.
11. Valorar criticamente os produtos da actividade musical de distintos períodos.
Criterios de avaliación específicos do/a titulado/a superior
de Música na especialidade de Pedagoxía
1. Amosar unha actitude colaborativa na práctica da educación musical.
2. Amosar unha actitude responsable cara á comunidade social, como artista e formador/a musical.
3. Coñecer os elementos constitutivos da música.
4. Coñecer os fundamentos de acústica musical, organoloxía e as súas aplicacións na práctica musical.
5. Coñecer os fundamentos en pedagoxía musical contemporánea, tanto na área de coñecementos sistemáticos como na súa aplicación.
6. Cooperar activamente en proxectos educativo-musicais.
7. Deseñar e levar a cabo procesos sistemáticos de avaliación educativa sobre alumnos/as, profesores/as, programas e institucións e basear nos seus resultados a planificación da mellora educativa.
8. Deseñar, realizar e avaliar unha investigación en educación musical, tanto de forma individual como formando parte activa de equipos de investigación.
9. Dirixir e liderar agrupacións vocais e instrumentais.
10. Dominar a improvisación, creación e experimentación no instrumento, voz e corpo.
11. Elaborar e formular unha reflexión crítica da actuación educativa musical propia e allea.
12. Elaborar, seleccionar, aplicar e avaliar actividades, materiais e recursos de ensino-aprendizaxe musicais en función das demandas de cada contexto educativo.
13. Interpretar no propio instrumento un repertorio significativo.
14. Relacionar a pedagoxía musical co seu contexto histórico e cultural reflexionando de forma crítica sobre a función e resultados que a práctica da educación musical pode achegar á mellora da persoa e da sociedade.
15. Usar os instrumentos e outros recursos musicais.
16. Utilizar a percepción auditiva, lectura, análise, escritura, improvisación e creación musical, para o desenvolvemento da propia actividade.
17. Utilizar de forma funcional as novas tecnoloxías na música.
18. Valorar as oportunidades de formación e especialización que cada posto de traballo ofrece, incorporándoas ao desenvolvemento do propio perfil profesional.